b'\n_START_ARTICLE_\nBatasuna\n_START_SECTION_\nHist\xc3\xb2ria\n_START_PARAGRAPH_\nBatasuna era un partit pol\xc3\xadtic creat principalment pels membres d\'Herri Batasuna i de part de les forces del Pa\xc3\xads Basc del Nord amb les que HB ja havia coincidit a Euskal Herritarrok. En el replantejament de projecte pol\xc3\xadtic i canvi de nom va influir, a m\xc3\xa9s de l\'ampliaci\xc3\xb3 de l\'\xc3\xa0mbit d\'actuaci\xc3\xb3, l\'amena\xc3\xa7a que fossin declarades il\xc2\xb7legals HB i EH. En tot aquest proc\xc3\xa9s va escindir-se el corrent intern Aralar, encap\xc3\xa7alat per Patxi Zabaleta, per les seves discrep\xc3\xa0ncies amb la l\xc3\xadnia oficial de no rebuig als actes terroristes d\'ETA. Aralar posteriorment es constituiria en un partit independent. _NEWLINE_Al llarg de l\'hivern i la primavera de l\'any 2003 Batasuna va ser proscrita en un proc\xc3\xa9s que va iniciar-se despr\xc3\xa9s d\'un atemptat perpetrat per ETA a Santa Pola on varen morir dues persones. La no condemna d\'aquest atemptat per part de Batasuna va permetre il\xc2\xb7legalitzar la formaci\xc3\xb3 basant-se en la recent aprovada Llei de Partits de l\'Estat Espanyol. El Tribunal Suprem va declarar que el partit era il\xc2\xb7legal un mes abans de les eleccions municipals, forals i al Parlament de Navarra de l\'any 2003. De la mateixa forma, el 26 d\'agost de 2003, el Jutge de l\'Audi\xc3\xa8ncia Nacional Baltasar Garz\xc3\xb3n va ordenar el tancament de les seus pol\xc3\xadtiques de Batasuna._NEWLINE_Davant d\'aquest escenari es varen crear plataformes electorals d\'\xc3\xa0mbit local per a poder presentar-se a les eleccions municipals i una plataforma per l\'autodeterminaci\xc3\xb3 Autodeterminaziorako Bilgunea (AuB) a les eleccions a les diputacions foral._NEWLINE_La gran majoria de les plataformes van ser considerades pels tribunals com una continuaci\xc3\xb3 de Batasuna, i es va impedir la inscripci\xc3\xb3 a les llistes electorals a totes aquelles persones que anteriorment havien estat membres d\'Herri Batasuna, Euskal Herritarrok, Batasuna o Sozialista Abertzaleak. En aquelles eleccions aquest conjunt d\'associacions va fer una crida perqu\xc3\xa8 es vot\xc3\xa9s en nul, interpretant posteriorment l\'augment del vot nul com la mostra del seu pes electoral. Es van aconseguir aproximadament 150.000 vots nuls. En alguns municipis van aconseguir presentar-se de manera legal, obtenint prop de 20 alcaldies._NEWLINE_A les eleccions al Parlament Europeu de 2004, la llista electoral Herritarren Zerrenda tamb\xc3\xa9 fou proscrita a l\'Estat espanyol per les relacions de diversos dels seus membres amb Batasuna, tot i que va poder presentar-se legalment a Fran\xc3\xa7a. Batasuna va demanar als votants d\'ambd\xc3\xb3s estats que utilitzessin la papereta francesa. Els vots nuls a l\'Estat espanyol no van suposar un descens respecte als aconseguits per Euskal Herritarrok a les anteriors eleccions._NEWLINE_A les eleccions al Parlament Basc de l\'any 2005, Batasuna no va poder presentar-se com a partit pol\xc3\xadtic. No es va permetre a Aukera Guztiak presentar candidats per les suposades relacions de diversos dels seus membres amb Batasuna._NEWLINE_El Partit Comunista de les Terres Basques (un partit pol\xc3\xadtic legal escassament conegut, fundat i registrat l\'any 2002 per membres del sindicat LAB i que no havia obtingut representaci\xc3\xb3 parlament\xc3\xa0ria fins al moment) va anunciar aleshores la seva voluntat de representar els programes de Batasuna i Aukera Guztiak. Membres de Batasuna com Arnaldo Otegi van demanar el vot pel Partit Comunista de les Terres Basques, que va obtenir el 12,5% dels vots (150.188), aconseguint d\'aquesta manera nou actes de diputats al Parlament Basc. _NEWLINE_L\'any 2006 s\'intensificaren els processos judicials contra els dirigents de Batasuna que segons la just\xc3\xadcia espanyola van fer apologia del terrorisme al participar en homenatges a membres d\'ETA empresonats, que van morir a les presons espanyoles, fet que ha suposat una condemna a Arnaldo Otegi. Amb la declaraci\xc3\xb3 d\'ETA del 22 de mar\xc3\xa7 de 2006 on declarava un alto el foc permanent es va obrir la possibilitat d\'iniciar un proc\xc3\xa9s de pau per trobar una soluci\xc3\xb3 pol\xc3\xadtica i pacifica a l\'anomenat "conflicte basc", plantejant-se la necessitat des d\'alguns sectors de tornar a declarar legal a Batasuna, esdevenint aix\xc3\xad l\'interlocutor de l\'independentisme basc abertzale en una hipot\xc3\xa8tica taula de partits amb Espanya i Fran\xc3\xa7a. Tot i aix\xc3\xb2, ETA comunic\xc3\xa0 la fi de l\'alto el foc permanent el juny de 2007, amb l\'assassinat de dos ciutadans equatorians a l\'Aeroport de Barajas.\n_START_SECTION_\nIl\xc2\xb7legalitzaci\xc3\xb3 a l\'Estat espanyol\n_START_PARAGRAPH_\nLa Llei Org\xc3\xa0nica 6/2002, de 27 de juny, de partits pol\xc3\xadtics, va ser aprovada al Parlament espanyol amb el suport dels dos partits majoritaris, el Partit Popular (aleshores al govern) i el Partit Socialista Obrer Espanyol. Pels seus impulsors; PP i PSOE, aix\xc3\xad com organitzacions com l\'Associaci\xc3\xb3 de V\xc3\xadctimes del Terrorisme o el F\xc3\xb2rum Ermua\xe2\x80\x94 la Llei de Partits "ha estat la fi del bra\xc3\xa7 pol\xc3\xadtic d\'ETA". A les eleccions al Parlament de la Comunitat Aut\xc3\xb2noma Basca de 2005, els partits contraris a la prohibici\xc3\xb3 obtingueren la majoria parlament\xc3\xa0ria._NEWLINE_Pel nacionalisme basc (formacions com el Partit Nacionalista Basc, Eusko Alkartasuna o Aralar) i Esquerra Unida al Pa\xc3\xads Basc (Ezker Batua), l\'aplicaci\xc3\xb3 que s\'est\xc3\xa0 fent d\'aquesta llei suposa la privaci\xc3\xb3 dels drets civils d\'una part de la poblaci\xc3\xb3 i suposa prolongar mesures pr\xc3\xb2pies d\'un estat d\'excepci\xc3\xb3. Tamb\xc3\xa9 des d\'alguns sectors pol\xc3\xadtics es creu que aquesta prohibici\xc3\xb3 impedeix qualsevol acord entre ETA i els governs espanyol i franc\xc3\xa8s._NEWLINE_Amnistia Internacional va expressar la seva preocupaci\xc3\xb3 perqu\xc3\xa8, "mitjan\xc3\xa7ant l\'ambig\xc3\xbcitat i la imprecisi\xc3\xb3 d\'alguns articles del projecte de llei, es podrien encetar processos per declarar il\xc2\xb7legals aquells partits pol\xc3\xadtics que propugnin el canvi de principis constitucionals o lleis de forma pac\xc3\xadfica"._NEWLINE_El Tribunal Europeu de Drets Humans va acceptar, l\'11 de desembre de 2007, la demanda de Batasuna contra el govern espanyol, basant-se en la presumpta violaci\xc3\xb3 de dos articles de la Convenci\xc3\xb3 Europea de Drets Humans: L\'article 10: "el dret a la llibertat d\'expressi\xc3\xb3", i l\'article 11: "el dret a la llibertat d\'associaci\xc3\xb3".\n_START_SECTION_\nDissoluci\xc3\xb3 a Fran\xc3\xa7a\n_START_PARAGRAPH_\nBatasuna, que en les eleccions legislatives franceses de 2012 va formar part de la candidatura Euskal Herria Bai en qu\xc3\xa8 van presentar la seva reivindicaci\xc3\xb3 d\'una autonomia pr\xc3\xb2pia, va anunciar la seva dissoluci\xc3\xb3 a Fran\xc3\xa7a en 3 de gener de 2013.'